Polisiekonstabel skiet 5 familielede, toe homselfFoto: SAPD, Facebook Die polisie in Limpopo het Saterdag bevestig dat ŉ polisiekonstabel in dié provinsie sy eie lewe geneem het oomblikke nadat hy sy skoonpa doodgeskiet het en sy skoonma, swaer, skoonsuster en sy vrou ernstig gewond het. Lt.kol. Moatshe Ngoepe, woordvoerder van die polisie, het gesê die voorval het glo Saterdagaand ná 22:00 plaasgevind. Volgens Ngoepe het ŉ rusie tussen die gesinslede aanleiding gegee tot die skietvoorval. “Die konstabel het sy skoonpa in die kop geskiet. Hy is op die plek dood. Hy het daarna sy vrou (27), sy skoonma (51), sy swaer (21) en sy skoonsuster (22) verskeie kere gewond en toe sy eie lewe geneem. Hulle is na die hospitaal geneem waar hulle steeds behandeling ontvang,” het hy gesê. Ngoepe sê die polisielid se vuurwapen is ook op die toneel gevind. “Die polisie veroordeel die skietvoorval ten sterkste,” het Ngoepe gesê. ŉ Polisieondersoek is van stapel gestuur.